Rënie e lirisë globale në internet
Organizata Freedom House publikon raportin vjetor mbi lirinë në botë
Një anketë e re tregon se liria në internet ka rënë në botë për të katërtin vit radhazi, si rezultat i praktikave censuruese dhe kontrollit që ushtrojnë vende të ndryshme mbi aktivitetin dixhital. Organizata Freedom House nxori dje raportin vjetor ku thotë se një numër më i madh njerëzish po arrestohet për aktivitetin në internet dhe se media online po ballafaqohet me presion në rritje për të përmbushur kërkesat e qeverisë për heqjen e informacionit nga faqet elektronike. Raporti “Liria e Internetit 2014” thotë se më shumë se gjysma e 65 vendeve të analizuara kanë forcuar politikat që ushtrojnë censurë dhe filtrojnë informacionin në internet që nga maji 2013. Disa qeveri kanë zgjeruar format e kontrollit të internetit dhe mënyrat e ndëshkimit të qytetarëve, të cilët i akuzojnë për veprime të palejueshme në internet. Laura Reed me Organizatë Freedom House fajëson veprime të tilla për rënien e lirisë në internet: Raporti vëren se rezultati i Rusisë ka qenë në rënie gjatë pesë viteve të fundit. Që kur Vladimir Putin u kthye në presidencë në 2012, qeveria ka miratuar një numër ligjesh për të bllokuar informacionin në internet. Edhe Ukraina shënoi rënie, kryesisht si rezultat i masave kundër gazetarëve që transmetojnë me internet, gjatë protestave anti-qeveritare në Kiev kur presidenti Viktor Janukoviç ishte në pushtet. Sipar raportit, këtë vit është vërejtur edhe një rritje në shkallë globale e arrestimeve që lidhen me veprimtarinë në internet. Përdoruesit e internetit u gjykuan jo vetëm për informacionin që vinin në internet, por në disa raste edhe për informacion të zbuluar në pajisjet e tyre elektronike. Irani, Siria dhe Kina shënuan shkeljet më të rënda të lirisë së internetit. Disa vende shënuan përparim të vogël duke lehtësuar kontrollin mbi internetin, ndër to: Birmania, Tunizia, Kuba dhe India, e cila kishte përmirësimin më të madh. Përdoruesit e internetit në Shtetet e Bashkuara dhe pjesën më të madhe të Evropës vazhdojnë të gëzojnë lirinë më të madhe në internet, megjithëse Shtetet e Bashkuara humbën pikë kur u bë publike ekzistenca e programeve përgjuese nga Agjencia e Sigurisë Kombëtare.